2003/160/EY: Komission päätös, tehty 7 päivänä maaliskuuta 2003, Euroopan parlamentin ja neuvoston asetuksen (EY) N:o 2037/2000 muuttamisesta haloni-1301:n ja haloni-1211:n käytön osalta (tiedoksiannettu numerolla K(2003) 691)



Virallinen lehti nro L 065 , 08/03/2003 s. 0029 - 0030



Komission päätös, tehty 7 päivänä maaliskuuta 2003, Euroopan parlamentin ja neuvoston asetuksen (EY) N:o 2037/2000 muuttamisesta haloni-1301:n ja haloni-1211:n käytön osalta (tiedoksiannettu numerolla K(2003) 691) (2003/160/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon otsonikerrosta heikentävistä aineista 29 päivänä kesäkuuta 2000 annetun Euroopan parlamentin ja neuvoston asetuksen (EY) N:o 2037/2000(1), sellaisena kuin se on viimeksi muutettuna asetuksella (EY) N:o 2039/2000(2), ja erityisesti sen 4 artiklan 4 kohdan iv alakohdan, sekä katsoo seuraavaa: (1) Komissio on sotilasalan edustajia ja muita osapuolia kuultuaan tehnyt asetuksen (EY) N:o 2037/2000 4 artiklan 4 kohdan iv alakohdan mukaisessa arvioinnissa seuraavat haloni-1301:n ja haloni-1211:n käyttöä koskevat päätelmät. (2) Haloni-1301:tä käytetään nykyään suojaamaan F-16-hävittäjien polttoainesäiliöitä räjähtämiseltä. Palonsammutusta ja räjähdyksenestoa varten ei toistaiseksi ole saatavilla vaihtoehtoja, joissa tilavuuden ja painon suhde olisi hävittäjien polttoainesäiliöiden kannalta sopiva. F-16-hävittäjiin asennettavia toimintakuntoisia vaihtoehtoja ei todennäköisesti ole saatavilla lähitulevaisuudessa eikä varmastikaan ennen 31 päivää joulukuuta 2003, jolloin kaikki muu kuin asetuksessa (EY) N:o 2037/2000 säädetyn poikkeuksen mukainen käyttö on lopetettava kyseisen asetuksen 4 artiklan 4 kohdan v alakohdan mukaisesti. Haloni-1301:n käyttö kyseiseen tarkoitukseen olisi sen vuoksi lisättävä asetuksen (EY) N:o 2037/2000 liitteessä lueteltuihin poikkeuksen mukaisiin käyttötarkoituksiin. (3) Sekä haloni-1301:tä että haloni-1211:tä käytetään nykyään sotilasmaakulkuneuvoissa ja laivaston aluksissa miehistö- ja moottoritilojen suojelemiseksi. Kuitenkin ainoastaan haloni-130:n käyttö kuuluu asetuksessa (EY) N:o 2037/2000 säädetyn poikkeuksen soveltamisalaan. Kyseisten puolustustarvikkeiden muuntaminen käyttämään haloni-1211:n sijasta haloni 1301:tä olisi kallista ja otsonikerroksen suojelun kannalta epätarkoituksenmukaista, koska haloni-1301:n otsonia tuhoava ominaisvaikutus on kolme kertaa suurempi kuin haloni-1211:n. Lisäksi on todennäköistä, että rahavarojen ohjaaminen puolustustarvikkeiden muuntamiseen käyttämään haloni-1301:tä viivyttäisi sellaisten vaihtoehtojen kehittämistä, joilla ei ole otsonia tuhoavaa ominaisvaikutusta. Sen vuoksi haloni-1211:n käyttö sotilasmaakulkuneuvoissa ja laivaston aluksissa miehistö- ja moottoritilojen suojelemiseksi olisi lisättävä asetuksen (EY) N:o 2037/2000 liitteessä VII lueteltuihin poikkeuksen mukaisiin halonin käyttötarkoituksiin. (4) Asetus (EY) N:o 2037/2000 olisi sen vuoksi muutettava vastaavasti. (5) Tässä päätöksessä säädetyt toimenpiteet ovat asetuksen (EY) N:o 2037/2000 18 artiklan 1 kohdalla perustetun komitean lausunnon mukaiset, ON TEHNYT TÄMÄN PÄÄTÖKSEN: 1 artikla Korvataan asetuksen (EY) N:o 2037/2000 liite VII tämän päätöksen liitteen tekstillä. 2 artikla Tämä päätös on osoitettu kaikille jäsenvaltioille. Tehty Brysselissä 7 päivänä maaliskuuta 2003. Komission puolesta Margot Wallström Komission jäsen (1) EYVL L 244, 29.9.2000, s. 1. (2) EYVL L 244, 29.9.2000, s. 26. LIITE Korvataan asetuksen (EY) N:o 2037/2000 liite VII seuraavasti: "LIITE VII Halonien kriittiset käyttötarkoitukset Haloni-1301:n käyttö: - lentokoneissa miehistötilojen, moottorikotelojen, polttoainesäiliöiden ja kuivan tilan suojaukseen sekä polttoainesäiliöiden räjähtämisen estoon, - sotilasmaakulkuneuvoissa ja laivaston aluksissa miehistö- ja moottoritilojen suojelemiseksi, - sotilasalalla, öljyalalla, kaasualalla ja petrokemian alalla sekä nykyisissä rahtialuksissa suojakaasuna tiloissa, joissa oleskelee ihmisiä ja joissa saattaa esiintyä tulenarkoja nesteiden ja/tai kaasujen päästöjä, - tilojen suojaamiseen puolustusvoimien tai muissa kansallisen turvallisuuden kannalta välttämättömissä miehitetyissä olemassa olevissa viesti- ja johtokeskuksissa, - niiden tilojen suojaamiseen, joissa radioaktiivisen aineen leviäminen on mahdollista, - Englannin kanaalin tunnelissa ja siihen liittyvissä tiloissa ja laitteissa sekä liikkuvassa kalustossa. Haloni-1211:n käyttö: - sotilasmaakulkuneuvoissa ja laivaston aluksissa miehistö- ja moottoritilojen suojelemiseksi, - lentokoneiden käsisammuttimissa ja moottoreita varten tarkoitetuissa kiinteissä sammuttimissa, - lentokoneissa miehistötilojen, moottorikotelojen, polttoainesäiliöiden ja kuivan tilan suojaukseen, - palokunnan käyttämissä henkilökohtaisen turvallisuuden kannalta välttämättömissä alkusammuttimissa, - ihmisiä varten tarkoitetuissa armeijan ja poliisin sammuttimissa."